悼舒永豐
作者：周紫芝
朝代：宋

paragraphs: 舒侯九秋鷹，未奮老拳翼。
平生流輩中，肯數程不識。
庾公開幕府，少作九江客。
風簷掛虛樓，夜月浮大白。
飲氣吞江流，高談傾坐席。
一朝胡塵暗，孤壘困劇賊。
艨艟浮江下，雲霧蔽天赤。
坐中嘬炙兒，相視無人色。
手持白羽扇，奮身追危壁。
坐解兩家難，稍稍無勍敵。
身幾落虎口，名不掛賞籍。
鳥去良弓藏，論功止投石。
歲晚猶折腰，得邑亦甚僻。
似聞山中人，盡飽太邱德。
官謗殊未眀，此責詎可塞。
乃復令斯人，含恨入窀穸。
風亭分客袂，僅作秋夏隔。
奪我玉面郎，江湖坐愁寂。
撫棺欲三號，何由反鄉國。